SKRIFTLIG FORESPØRGSEL E-2629/00

af Raffaele Costa (PPE-DE) til Kommissionen

(1. august 2000)

Om: Vurdering af effektiviteten af tilsætningsstoffer i foderstoffer

Registreringen af alle de enzymer og mikroorganismebaserede produkter, der anvendes som tilsætningsstoffer til foderstoffer, blev gjort obligatorisk ved ministerielt dekret af 28.11.1994 og direktiv 94/40/EF(1) og 93/113/EF(2). I henhold til nævnte bestemmelser er det kun produkter, der er godkendt af Det Europæiske Fællesskab, der kan produceres og markedsføres i Italien og i udlandet.

Selv om de små virksomheder, der har specialiseret sig i produktionen af mælkesyrebaserede tilsætningsstoffer til foderstoffer, har overholdt de talrige forpligtelser, som den lange procedure pålægger dem, er de ofre for forskelsbehandling i forbindelse med den vurdering af opfyldelsen af de tekniske og videnskabelige krav til disse tilsætningsstoffer, der foretages af SCAN (Scientific Committee on Animal Nutrition (Den Videnskabelige Komité for Foder)) og af EMO-Ekspertgruppen under GD 24.

I de afgørende og afsluttende faser af vurderingsprocessen (som vedrører produkter fra forskellige virksomheder) er der opstået tvivl om, hvorvidt vurderingen af de enkelte ansøgninger om godkendelse er retfærdig.

Kan Kommissionen oplyse:

1. hvilke procedurer, krav og objektive kriterier disse komitéer og ekspertgrupper benytter sig af i forbindelse med vurderingen af de enkelte produkter?

2. hvad der sker, når der i forbindelse med vurderingen indføres en ny eller ændret procedure og et nyt eller ændret krav eller objektivt kriterium, og allerede vurderede produkter straks underkastes en ny undersøgelse på grundlag af denne nye procedure, eller en ny vurdering af dem udsættes på ubestemt tid (hvorved der ville blive tale om forskelsbehandling af de forskellige produkter)?

3. hvilke beføjelser og hvilke ansvarsområder og opgaver der er tillagt de enkelte medlemmer af SCAN på den ene side og EMO-Ekspertgruppen på den anden?

4. om der på disse komitéers og ekspertgruppers møder optages referater, hvori de enkelte medlemmers meninger om de enkelte produkter registreres, hvem der i så fald er beføjet til at optage disse referater og til at undertegne og opbevare dem, hvilken procedure der følges med henblik på at bringe de i referatet optagne meninger til produktsponsorens kendskab, og i hvor høj grad disse meninger har fortrolig karakter, eftersom de ikke vedrører produkter der kan forbindes med nogen bestemt indehaver?

(1) EFT L 208 af 11.8.1994, s. 15.

(2) EFT L 334 af 31.12.1993, s. 17.

Svar afgivet på Kommissionens vegne af David Byrne

(3. november 2000)

1. Proceduren til EF-tilladelse til anvendelse af tilsætningsstoffer i foderstoffer, herunder enzymer og mikroorganismer, er fastlagt i Rådets direktiv 70/524/EØF af 23. november 1970(1). Ansøgeren udvælger en indberettende medlemsstat, der skal indberette den dokumentation, ansøgeren har udarbejdet og indsender derefter et dossier for det tilsætningsstof, der søges om tilladelse til i overensstemmelse med direktiv 87/153/EØF(2). Den valgte medlemsstat skal derefter undersøge, om ansøgningen følger reglerne i direktiv 87/153/EØF, og ligeledes på baggrund af dossieret undersøge, om stoffet opfylder kravene til tilladelse. Derefter indsendes dossieret til Kommissionen, som underkaster det en videnskabelig risikoevaluering på baggrund af oplysningerne i dossieret til ansøgning om tilladelse. Undersøgelsen gennemføres på Kommissionens anmodning af Den Videnskabelige Komité for Foder (SCAN) i overensstemmelse med direktiv 70/524/EØF.

2. Proceduren til godkendelse af produkter blev ændret ved Rådets direktiv 96/51/EF af 23. juli 1996(3). Direktivet angår nye produkter, der indsendes til godkendelse, og indeholder en revision af de allerede tilladte tilsætningsstoffer afhængigt af den første dato for godkendelse.

I sin meddelelse af den 30. april 1997(4) forpligtede Kommissionen sig til at anvende principperne om kompetence, uafhængighed og åbenhed i forbindelse med formulering af udtalelser. SCAN's evaluering er udarbejdet på baggrund af komitémedlemmernes og ad hoc-gruppemedlemmernes kompetence og erfaring hvad angår analyse af dossierer. Medlemmerne af de videnskabelige udvalg er fuldt ud opmærksomme på behovet for at sikre sammenhængende udtalelser. Derfor har ad hoc-grupperne om Enzymer og Mikroorganismer under SCAN ansvaret for evaluering af dossiererne om tilsætningsstoffer baseret på enzymer og mikroorganismer.

3. SCAN skal udarbejde uafhængige videnskabelige udtalelser som svar på Kommissionens spørgsmål. Gruppen af eksperter fra medlemsstaterne er en lovgivende arbejdsgruppe under det Det Stående Udvalg for Foder, der behandler alle aspekter af et dossier, herunder også aspekter, som SCAN ikke høres om (f.eks. om et produkt, hvortil der søges om en midlertidig EF-tilladelse, er virksomt).

4. Referaterne fra de videnskabelige udvalgs plenarsamlinger vedtages på plenarsamlingerne og offentliggøres på Internet. http://europa.eu.int/comm/food/fs/sc/index_en.html.

Referaterne indeholder imidlertid ikke de enkelte udvalgsmedlemmers kommentarer. Mindretalsudtalelser nævnes dog i udtalelserne, når de offentliggøres.

Referater og noter fra arbejdsgrupperne offentliggøres ikke, da de indeholder forberedende kommentarer som en del af udvalgenes interne fremgangsmåde. Udvalgenes sekretariatsopgaver udføres af Kommissionen.

Hvad angår enzymer og mikroorganismer foregår kommunikationen mellem Kommissionen og ansøgeren om tilladelse via den indberettende medlemsstat, som ansøgeren har valgt, i overensstemmelse med direktiv 70/524/EØF.

(1) EFT L 270 af 14.12.1970.

(2) Rådets direktiv 87/153/EØF af 16. februar 1987 om fastlæggelse af retningslinjer for vurdering af tilsætningsstoffer til foderstoffer -EFT L 64 af 7.3.1987.

(3) EFT L 235 af 17.9.1996.

(4) KOM(97) 183 endelig udg.